Agtjarige sterf in Balfour-busongelukBalfour-busongeluk Foto verskaf aan Maroela Media Wikus Bodenstein, ‘n Gr.1-leerling aan Laerskool Balfour, is Woensdag in ‘n busongeluk dood. “’n Paar leerders is ernstig beseer toe ‘n vragmotor die bus van agter getref en die skoolbus laat rol het,” het konst. Nomvula Mavuso, woordvoerder van die polisie in Mpumalanga, gesê. Die ongeluk het by ‘n T-aansluiting op die R51 in die rigting van Grootvlei plaasgevind. Wikus is op die toneel dood en 27 leerlinge is na die Heidelberg-hospitaal geneem vir verdere behandeling. “Altwee bestuurders is ook ernstig beseer en word steeds in die hospitaal behandel,” het Mavuso Vrydag aan Maroela Media gesê. Volgens ooggetuies het die vragmotor baie vinnig gery. Die polisie ondersoek ‘n saak van strafbare manslag.